ऐसा करने वाले देश के पहले एथलीट, 8 महीने से वर्ल्ड नंबर दो पर थे
Olympic Champion Neeraj Chopra Becomes World Number One Javelin Thrower टोक्यो ओलिंपिक के गोल्ड मेडलिस्ट नीरज चोपड़ा दुनिया के नंबर-वन जेवलिन थ्रोअर बन गए हैं। वह देश के पहले एथलीट हैं, जिन्होंने यह उपलब्धि हासिल की है।
टोक्यो ओलिंपिक के गोल्ड मेडलिस्ट नीरज चोपड़ा दुनिया के नंबर-वन जेवलिन थ्रोअर बन गए हैं। वह देश के पहले एथलीट हैं, जिन्होंने यह उपलब्धि हासिल की है। वर्ल्ड एथलेटिक्स फेडरेशन ने सोमवार को यह रैंकिंग जारी की। नीरज 1455 अंकों के साथ नंबर वन पर काबिज हैं। उन्होंने वर्ल्ड चैंपियन ग्रेनाडा के एंडर्सन पीटर्स को 22 अंकों से पीछे छोड़ दिया।
रैकिंग में पड़ोसी देश पाकिस्तान के थ्रोअर अरशद नदीम पांचवें स्थान पर रहे। नदीम ने कॉमनवेल्थ गेम्स में गोल्ड मेडल जीता था। इसमें नीरज चोपड़ा चोट की वजह से भाग नहीं ले पाए थे। वहीं, भारत के रोहित यादव 15वें और डीपी मनु 17वें स्थान के साथ टॉप-20 में शामिल हैं।
8 महीने से वर्ल्ड नंबर पर-दो पर थे काबिज 
नीरज 30 अगस्त, 2022 से वर्ल्ड नंबर दो पर थे। पीटर्स अब तक नंबर एक जेवेलिन थ्रोअर बने हुए थे। वहीं, इस महीने 5 मई को दोहा में हुए डायमंग लीग में नीरज ने 88.67 मीटर की दूरी पर भाला फेंककर गोल्ड मेडल जीता था। उधर, वर्ल्ड नंबर वन एंडर्सन पीटर्स 85.88 मीटर फेंकर तीसरे स्थान पर रहे थें। टोक्यो ओलिंपिक के सिल्वर मेडलिस्ट जाकूब बादलेच दूसरे स्थान पर थे।
फ्रांस में अपने खिताब को डिफेंड करने की चाहत
भारतीय भाला फेंक एथलीट एशियाई खेलों के भी मौजूदा चैंपियन हैं। उन्होंने इंडोनेशिया के जकार्ता में आयोजित 2018 एशियाई खेल में गोल्ड मेडल जीता था। वे इस साल 23 सितंबर से 8 अक्टूबर तक चीन के हांगझोऊ में होने वाले एशियाई खेलों में अपने ख़िताब को डिफेंड करना चाहेंगे। नीरज ने पिछले साल USA के यूजीन वर्ल्ड एथलेटिक्स चैम्पियनशिप में सिल्वर जीता था।
